चोर ब्रह्राणा मित्तरे दे पंज सौ रुपैये पूरे करने ताई चली पिया। जांदा जांदा इक्की नदिया हाल जाई पुज्जा कनैं कपड़े खोड़ी तिसा जो लंग्घणा लग्गा। कुआलिया उप्परे तै बाज आई-“ओ भाऊ मित्तरा जांदया !” चोर ब्राह्राणा तिसा बाजा सुणी तिस जो न्यालणा लगी पिया। बाज देणो आला मन्दरे दा इक तुजारी था। तिन्नीं बी नदिया पार जाणा था इस बास्तै आसरा था चाह् दा। पुदारियै तित्थू पुज्जी अपणी गट्‌ठ चोरे कोल देई दित्ती कनैं बांह् तिस दैं हत्थैं पकड़ाई दित्ती। दोन्नों नदिया पार करना लगी पेए। जां जी कोई चार कदम गेए तां इक्क फौई (शिवा) कलाई। तिसा दे कलाणो पर चौरैं सिर हिलाया। नदिया दै गब्बैं पुज्जे तां कोई (शिवा) फिरी कलाई। चोरैं फिरी सिर ल्हाई नें नांह् दित्ती। स्है दोन्नों पार पुज्जी गे। हुणा चोर ब्राह्राणा चाह्‌दा था कि पुजारी चली जाए तां स्है अपणा रस्ता पकड़ै। पर पुजारी बी तित्थू तै नेईं हिल्लया। अखीरे च चोर बोल्या-“भाऊ! तू जा। तिज्जो पार लंग्घाणा था स्है लंग्घाई दित्ता।” पुजारी फिरी बी नीं गिया कनैं पुछणा लग्गा-“जाल्दू असां नदिया च दो कदम अग्गैं बदे थे तां फौई कलाई थी। पर तू ताल्दू सिर ल्हाया। फिरी गब्बै पुज्जे तां फिरी फौई कलाई तां तू फिरी सिर ल्होरिया। इसा सारिया गप्पा दा क्या मतलब था?”